14.

Svarbi informacija skolininkui Jeigu manote, kad šis blokavimo įsakymas arba jo vykdymas nepateisinami, galite pasinaudoti keliomis teisių gynimo priemonėmis (žr. sąrašą 14.1–14.5 punktuose). Atkreipkite dėmesį, kad prašymui taikyti teisių gynimo priemonę naudotina forma 23 oficialiosiomis Europos Sąjungos kalbomis pateikiama Europos e. teisingumo portalo svetainėje adresu https://e-justice.europa.eu/content_european_account_preservation_order-378-lt.do ir gali būti užpildyta ir internetu. Taip pat toje formoje galite rasti daugiau gairių dėl teisių gynimo priemonių. Atkreipkite dėmesį, kad pagal Reglamento (ES) Nr. 655/2014 38 straipsnio 1 dalies a punktą turite teisę prašyti panaikinti lėšų blokavimą, jeigu pateiksite tinkamą alternatyvią garantiją (pavyzdžiui, užstato, banko garantijos arba įkeitimo pavidalu). Pagal to reglamento 38 straipsnio 1 dalies b punktą taip pat galite prašyti nutraukti blokavimo įsakymo vykdymą, jeigu pateiksite tinkamą alternatyvią garantiją. Taip pat atkreipkite dėmesį, kad pagal Reglamento (ES) Nr. 655/2014 33 straipsnio 2 dalį jums pateikus prašymą valstybės narės, kurioje išduotas blokavimo įsakymas, teismui, sprendimas dėl kreditoriaus pateiktinos garantijos pagal to reglamento 12 straipsnį gali būti peržiūrėtas, remiantis tuo, kad neįvykdytos to straipsnio sąlygos arba reikalavimai. 14.1. Galite prašyti valstybės narės, kurioje išduotas blokavimo įsakymas, kompetentingo teismo atšaukti arba pakeisti blokavimo įsakymą, jei manote, kad: — neįvykdytos Reglamente (ES) Nr. 655/2014 nustatytos blokavimo įsakymo išdavimo sąlygos arba reikalavimai (33 straipsnio 1 dalies a punktas). 14.2. Galite prašyti valstybės narės, kurioje išduotas blokavimo įsakymas, kompetentingo teismo atšaukti arba pakeisti blokavimo įsakymą arba galite prašyti valstybės narės, kurioje blokuota jūsų banko sąskaita, kompetentingo teismo, arba, kai tai numato nacionalinė teisė, kompetentingos vykdymo užtikrinimo institucijos nutraukti blokavimo įsakymo vykdymą, jeigu manote, kad taikoma kuri nors iš šių aplinkybių (Reglamento (ES) Nr. 655/2014 33 ir 34 straipsniai): — blokavimo įsakymas, deklaracija dėl lėšų blokavimo pagal Reglamento (ES) Nr. 655/2014 25 straipsnį ir (arba) kiti to reglamento 28 straipsnio 5 dalyje nurodyti dokumentai jums nebuvo įteikti per 14 dienų nuo jūsų sąskaitos ar sąskaitų blokavimo; — pagal Reglamento (ES) Nr. 655/2014 28 straipsnį jums įteikti šie dokumentai neatitiko to reglamento 49 straipsnio 1 dalyje išdėstytų reikalavimų dėl kalbos; — blokuotų sumų, viršijančių blokavimo įsakymo sumą, blokavimas nebuvo panaikintas pagal Reglamento (ES) Nr. 655/2014 27 straipsnį; — reikalavimo, kurio vykdymą kreditorius siekia užtikrinti blokavimo įsakymu, suma yra visiškai arba iš dalies sumokėta, — teismo sprendimu dėl bylos esmės buvo atmestas reikalavimas, kurio įvykdymą kreditorius siekė užtikrinti blokavimo įsakymu, — teismo sprendimas dėl bylos esmės panaikintas arba taikos sutartis ar autentiškas dokumentas, kurio įvykdymą kreditorius siekė užtikrinti blokavimo įsakymu, buvo panaikintas. 14.3. Blokavimo įsakymą išdavusio teismo galite prašyti jį atšaukti arba pakeisti, jei manote, kad pasikeitė aplinkybės, kuriomis remiantis buvo išduotas blokavimo įsakymas (Reglamento (ES) Nr. 655/2014 35 straipsnio 1 dalis). 14.4. Galite kreiptis į valstybės narės, kurioje blokuota jūsų banko sąskaita, kompetentingą teismą, arba, kai tai numato nacionalinė teisė, kompetentingą vykdymo užtikrinimo instituciją, kad blokavimo įsakymo vykdymas būtų apribotas arba nutrauktas, jeigu manote, kad taikoma kuri nors iš šių aplinkybių (Reglamento (ES) Nr. 655/2014 34 straipsnis): — blokavimo įsakymo vykdymas turėtų būti apribotas, kadangi tam tikros sumos, esančios blokuotoje jūsų sąskaitoje, turėtų būti neareštuotinos pagal Reglamento (ES) Nr. 655/2014 31 straipsnio 3 dalį, arba į neareštuotinas sumas neatsižvelgta arba netinkamai atsižvelgta įgyvendinant blokavimo įsakymą pagal to reglamento 31 straipsnio 2 dalį; — blokavimo įsakymo vykdymas turi būti nutrauktas, nes blokuotai sumai Reglamentas (ES) Nr. 655/2014 netaikomas; — blokavimo įsakymo vykdymas turi būti nutrauktas, nes vykdymo valstybėje narėje atsisakyta vykdyti teismo sprendimą, taikos sutartį arba autentišką dokumentą, kurio vykdymą kreditorius siekė užtikrinti blokavimo įsakymu; — blokavimo įsakymo vykdymas turi būti nutrauktas, nes teismo sprendimo, kurio vykdymą kreditorius siekė užtikrinti įsakymu, vykdytinumas sustabdytas valstybėje narėje, kurioje teismo sprendimas priimtas; — blokavimo įsakymo vykdymas turi būti nutrauktas, nes jis akivaizdžiai prieštarauja vykdymo valstybės narės viešajai tvarkai (atkreipkite dėmesį, kad taikyti šią teisių gynimo priemonę galite prašyti tik teismo). 14.5. Galite bendrai su kreditoriumi prašyti blokavimo įsakymą išdavusio teismo blokavimo įsakymą atšaukti arba pakeisti, arba prašyti vykdymo valstybės narės kompetentingo teismo arba, kai tai numato nacionalinė teisė, tos valstybės kompetentingos vykdymo užtikrinimo institucijos apriboti arba nutraukti blokavimo įsakymo vykdymą, jeigu susitarėte su kreditoriumi taikiai išspręsti nesutarimą dėl reikalavimo įvykdymo (Reglamento (ES) Nr. 655/2014 35 straipsnio 3 dalis).